b'\n_START_ARTICLE_\nMestna vrata, Valletta\n_START_SECTION_\nLokacija\n_START_PARAGRAPH_\nMestna vrata so v kurtini Porta Reale, steni v sredi\xc5\xa1\xc4\x8du kopenske strani Vallette, med bastijonoma svetega Jakoba in svetega Janeza.  Do vrat vodi most, ki se razteza \xc4\x8dez globok obrambni jarek. Vrata sta bila prvotno za\xc5\xa1\xc4\x8ditena s couvre porte, z globokim jarkom in luneto, znano kot Luneta svete Magdalene. Med britansko vladavino je bila luneta poru\xc5\xa1ena in del sprednjega jarka zasut. Kasneje je bila tu avtobusna postaja s Tritonovim vodnjakom na sredini. Od leta 2016 na\xc4\x8drtujejo, da bi trg okoli vodnjaka spremenili v obmo\xc4\x8dje za pe\xc5\xa1ce. _NEWLINE_Vrata ozna\xc4\x8dujejo za\xc4\x8detek Republi\xc5\xa1ke ulice (malte\xc5\xa1ko Triq ir-Repubblika), glavne ulice v Valletti, ki poteka vse do utrdbe svetega Elma na nasprotni strani mesta. Stavbe v neposredni bli\xc5\xbeini mestnih vrat so Parlament, ru\xc5\xa1evine Kraljeve operne hi\xc5\xa1e in City Gate Shopping Arcade. Kavalirja svetega Jakoba in svetega Janeza sta na obeh straneh vrat, blizu Parlamenta in nakupovalnih arkad._NEWLINE_Mestna vrata so bila ena od treh vrat, ki so vodila v mesto, druga so bila Marsamxett in Del Monte na zahodnih in vzhodnih krakih mesta.  Vrata Marsamxett so poru\xc5\xa1ili v za\xc4\x8detku 20. stoletja, medtem ko so leta 1885 vrata Del Monte zamenjala vrata Victoria.\n_START_SECTION_\nPrva vrata (1569\xe2\x80\x931633)\n_START_PARAGRAPH_\nPrva vrata v Valleto so se imenovala Porta San Giorgio in so bila zgrajena, ko je vladal veliki mojster Jean Parisot iz Vallette, po katerem je mesto imenovano. Vrata je morda zasnoval Francesco Laparelli, italijanski voja\xc5\xa1ki in\xc5\xbeenir, ki je zasnoval ve\xc4\x8dino utrdb Vallette, ali njegov malte\xc5\xa1ki pomo\xc4\x8dnik Girolamo Cassar. Gradnja se je za\xc4\x8dela aprila 1566 in je bila dokon\xc4\x8dana do leta 1569.  Vrata so bila precej preprosto oblikovana neokra\xc5\xa1ena majhna odprtina v steni kurtine._NEWLINE_Leseni most \xc4\x8dez jarek je prvotno povezal Porta San Giorgio z notranjostjo. Nekaj pred letom 1582 je kamniti most zamenjal lesenega. Most je bil ve\xc4\x8dkrat zamenjan, vendar so njegovi skalnati temelji \xc5\xa1e vedno nedotaknjeni in \xc5\xa1e naprej podpirajo sedanji most. _NEWLINE_Okrog leta 1586 so se med vladavino velikega mojstra Huguesa Loubenxa de Verdalla vrata preimenovala v Porta Reale.  Konec 16. stoletja so bila zgrajena manj\xc5\xa1a zunanja vrata in nad prvimi vrati je bil dodan triumfalen lok.  Ve\xc4\x8d o prvih vratih ni znano.\n_START_SECTION_\nDruga vrata (1633\xe2\x80\x931853)\n_START_PARAGRAPH_\nDruga mestna vrata so bila zgrajena leta 1633 med vladanjem velikega mojstra Antoina de Paula. Ta vrata so bila bolj okra\xc5\xa1ena od predhodnih, sestavljena iz osrednjega loka z manj\xc5\xa1ima lokoma na vsaki strani in lesenim dvi\xc5\xbenim mostom \xc4\x8dez globok, suh jarek, ki le\xc5\xbei tik ob mestnem obzidju._NEWLINE_Ta vrata pogosto pripisujejo malte\xc5\xa1kemu arhitektu Tommasu Dingliju, \xc4\x8deprav pisnih dokazov za to trditev ni. _NEWLINE_Med francosko zasedbo Malte v letih 1798\xe2\x80\x931800 so se vrata imenovala Porte Nationale. V skladu z razglasom \xc5\xa1t. VI iz leta 1814, ki ga je izdal guverner sir Thomas Maitland, je bil na vratih leta 1815 postavljen britanski grb. Morda je delo kiparja Vincenza Dimecha. _NEWLINE_Vrata so bila s\xc4\x8dasoma spremenjena, do konca 18. in zgodnjega 19. stoletja je ostalo le nekaj zna\xc4\x8dilnosti prvotne oblike. Poru\xc5\xa1ena so bila leta 1853, saj so bila premajhna in jih je bilo treba raz\xc5\xa1iriti._NEWLINE_Ostanki dvi\xc5\xbenega mostu iz 17. stoletja, ki je bil domnevno name\xc5\xa1\xc4\x8den v Porta Reale, so zdaj razstavljeni v Centru za razlago utrdb.\n_START_SECTION_\nTretja vrata (1853\xe2\x80\x931964)\n_START_PARAGRAPH_\nTretja mestna vrata Porta Reale so bila zgrajena leta 1853 med britansko vladavino na Malti, malte\xc5\xa1ko Putirjal in angle\xc5\xa1ko Kingsgate\'._NEWLINE_Vrata je zasnoval polkovnik Thompson, kraljevi in\xc5\xbeenir. Sestavljena so bila iz dveh osrednjih lokov iz dveh manj\xc5\xa1ih. Na obeh straneh vrat sta bila dva kipa, in to Philippa Villiersa de L\'Isle-Adama, prvega velikega mojstra na Malti, in Jeana Parisota de Vallette, ustanovitelja mesta. 24. julija 1892 je bil nad vratnim lokom na zadnji strani vrat postavljen bronasti doprsni kip pape\xc5\xbea Pija V., ki je finan\xc4\x8dno veliko prispeval za gradnjo Vallette._NEWLINE_Do za\xc4\x8detka 20. stoletja so vrata postala premajhna za obvladovanje velikega priliva ljudi, ki so vstopali v mesto. Prvi predlogi za posodobitev so bili izdelani v 1920-ih, nekateri so nadomestili vrata z odprtim vozi\xc5\xa1\xc4\x8dem [14]. Vrata med bombardiranjem v drugi svetovni vojni niso bila po\xc5\xa1kodovana, pa\xc4\x8d so bila rahlo po\xc5\xa1kodovana aprila 1942, ko je most, ki je vodil do vrat, prizadelo letalsko bombardiranje. Med tem napadom so bili uni\xc4\x8deni kipi. _NEWLINE_Prvi na\xc4\x8drti za preoblikovanje Kraljeve operne hi\xc5\xa1e in vhod v Valleto so bili narejeni v 1950-ih. Ta projekt je obnovil predsednik vlade George Borg Olivier leta 1962 s poudarkom na mestnih vratih. Projekt zamenjave vrat z ve\xc4\x8djimi je bil objavljen na razstavi trgovinskega sejma leta 1963, vrata pa podrta junija 1964. _NEWLINE_Po ru\xc5\xa1enju vrat je bil doprsni kip Pija V. postavljen v skladi\xc5\xa1\xc4\x8de, preden ga je prevzel lokalni svet Vallette leta 1993. Leta 2005 je bil postavljen na Trg velikega obleganja v bli\xc5\xbeini sostolnice svetega Janeza in sodi\xc5\xa1\xc4\x8da.\n_START_SECTION_\n\xc4\x8cetrta vrata (1965\xe2\x80\x932011)\n_START_PARAGRAPH_\n\xc4\x8cetrta mestna vrata so bila zgrajena med junijem 1964 in avgustom 1965 po na\xc4\x8drtu arhitekta Alzira Bergonza v italijanskem racionalisti\xc4\x8dnem slogu. Vrata so imela veliko odprtino v sredi\xc5\xa1\xc4\x8du, dve manj\xc5\xa1i ob straneh, bila so preproste oblike z omejeno okrasitvijo. Ulica pape\xc5\xbea Pija V. je na vrhu vrat._NEWLINE_Vrata so bila del projekta preurejanja vhoda v Valletto in Kraljeve operne hi\xc5\xa1e, ki ni bil nikoli dokon\xc4\x8dan. Marca 1965, ko so \xc5\xbee gradili vrata, je zbornica arhitektov kritizirala zasnovo kot "arhitekturno polomijo". Razlogi v korist vrat so bili, da ponujajo bolj\xc5\xa1i pogled na bastijone in njihova zasnova izra\xc5\xbea preprostost utrdb._NEWLINE_Kritika se je nadaljevala tudi v naslednjih desetletjih, javni interes je bil zamenjati vrata. Italijanski arhitekt Renzo Piano je najprej na\xc4\x8drtoval obnovo vhoda v Valletto leta 1988, vendar je bil projekt zavr\xc5\xbeen do leta 1992. Leta 2008 je vlada ponovno vzpostavila stik s Pianom. Novi na\xc4\x8drti so bili izdelani 27. junija 2009  in mestna vrata so bila poru\xc5\xa1ena med 2. in 5. majem 2011. Premier Lawrence Gonzi je bil navzo\xc4\x8d pri ru\xc5\xa1enju. Za ru\xc5\xa1enje mestnih vrat in bli\xc5\xbenjih arkadnih prostorov je bilo potrebnih 1,39 milijona evrov.\n_START_SECTION_\nPeta vrata (od 2014 dalje)\n_START_PARAGRAPH_\nPeta in sedanja mestna vrata so bila zgrajena med letoma 2011 in 2014 po na\xc4\x8drtu Renza Piana. Ta vrata se zelo razlikujejo od prej\xc5\xa1njih, saj so sestavljena iz preboja v bastijonih, ki jih obdajajo veliki kamniti bloki, ki so lo\xc4\x8deni od kurtine z visokimi jeklenimi plo\xc5\xa1\xc4\x8dami. Projekt je spremenil ru\xc5\xa1evine Kraljeve operne hi\xc5\xa1e v gledali\xc5\xa1\xc4\x8de na prostem, znano pod imenom Pjazza Teatru Rjal, in zgrajen je bil nov parlament, ki zaseda del Trga svobode. _NEWLINE_Nova mestna vrata, tako kot preostali projekt Piana, so sporna.  Ve\xc4\x8dina Malte\xc5\xbeanov se je strinjala z ru\xc5\xa1enjem \xc4\x8detrtih vrat, \xc4\x8deprav so bila eden redkih primerov italijanske racionalisti\xc4\x8dne arhitekture na otoku. Nekateri kritiki novih vrat so \xc5\xbeeleli tradicionalnej\xc5\xa1o obliko, podobno tretjim vratom. Nova vrata nekateri primerjajo s starodavnim egiptovskim templjem Edfu, kritiki pa trdijo, da preboj v bastijonih v mestu, ki je ve\xc4\x8dinoma manieristi\xc4\x8dno in baro\xc4\x8dno, ne spada.\n_START_SECTION_\nSpominska slovesnost\n_START_PARAGRAPH_\nOktobra 2014 je bila na aveniji Girolama Cassarja blizu avtobusne postaje odprta umetni\xc5\xa1ka instalacija Prospettiv, ki vklju\xc4\x8duje dele petih vrat, ki so stala pred vhodom v Valletto in jo je zasnoval arhitekt Chris Briffa. Spominja na izbor Vallette za Evropsko prestolnico kulture leta 2018.'